
privind aprobarea plăţii cotizaţiei anuale a Municipiului Timişoara la Asociaţia de Dezvoltare Intercomunitară “Polul de Creştere Timişoara”
Prin H.G nr. 998/27.08.2008 pentru desemnarea polilor naţionali de creştere în care se realizează cu prioritate investiţii din programele cu finanţare comunitară şi naţională, Timişoara a fost declarată Pol de Creştere în regiunea Vest. 

În cazul polilor de creştere, în vederea accesarii fondurilor este necesară elaborarea Planului Integrat de Dezvoltare (P.I.D.), document de planificare comprehensivă a dezvoltării întregului areal al polului de creştere, în care se corelează politicile sectoriale - economice, sociale, de mediu, transport - cu politicile teritoriale şi se implementează prin proiecte  individuale, în scopul realizării unei dezvoltări durabile. 

O cerinţă obligatorie impusă de Ministerul Dezvoltării Regionale şi Locuinţelor pentru depunerea Planului Integrat de Dezvoltare la nivelul polului de creştere este asocierea între municipiu şi localităţile din arealul (zona) de influenţă care constituie polul de creştere, sub forma unei Asociaţii de Dezvoltare Intercomunitară, definită potrivit prevederilor Legii administraţiei publice locale nr.215/2001. 
Municipiul Timişoara şi-a definit zonele de influenţă urbană în baza unor criterii ştiinţifice şi în conformitate cu standarde europene, precum accesibilitate/transport, dezvoltare economică, navetă/habitat, recreere/mediul înconjurător, care relevă faptul că influenţa urbanizatoare a oraşului Timişoara se desfăşoară deocamdată asupra primului inel de comune din jurul său, Timişoara influenţând direct şi evident procesul de acumulare infrastructurală, edilitară, demografică, de restructurare şi dezvoltare economică pe o rază de 15-20 km. 
În acest context, s-a hotărât înfiinţarea Asociaţiei de Dezvoltare Intercomunitară “Polul de creştere Timişoara”, care va avea ca scop dezvoltarea unor proiecte de interes zonal, iar Municipiul Timişoara a aderat la această asociaţie prin Hotărârea Consiliului Local 5/27.01.2009 privind aprobarea participării Municipiului Timişoara la constituirea Asociaţiei de Dezvoltare Intercomunitară "Polul de creştere Timişoara".
În cursul lunii februarie 2009 s-au realizat demersurile pentru constituirea Asociaţiei de Dezvoltare Intercomunitară “Polul de creştere Timişoara”. În acest sens, Municipiul Timişoara, Judeţul Timiş şi cele 14 comune membre ale Asociaţiei, respectiv comunele Dumbrăviţa, Ghiroda, Moşniţa Nouă, Giroc, Şag, Sînmihaiu Român, Săcălaz, Dudeştii Noi, Remetea Mare, Bucovăţ, Giarmata, Becicherecu Mic, Orţişoara si Pişchia au semnat Actul constitutiv şi Statutul Asociaţiei. Actele constitutive ale acesteia au fost autentificate şi, împreună cu alte documente necesare, au fost depuse la Judecătoria Timişoara, în vederea înscrierii Asociaţiei în Registrul Asociaţiilor şi Fundaţiilor.
Prin Încheierea Civilă nr. 81 din şedinţa publică din data de 27 februarie 2009 Judecătoria Timişoara a autorizat înfiinţarea Asociaţiei de Dezvoltare Intercomunitară “Polul de creştere Timişoara” şi înscrierea acesteia în Registrul Special Asociaţii aflat la grefa Judecătoriei Timişoara. Există Certificatul de înscriere nr. 22 din 05.03.2009 a persoanei juridice fără scop patrimonial în Registrul Special Asociaţii, conform Legii nr. 246/2005. Asociaţia are Codul de înregistrare fiscală nr. 25339860 din 24.03.2009.
Elaborarea planului integrat de dezvoltare al polului de creştere Timişoara a constituit activitatea de bază a Asociaţiei de Dezvoltare Intercomunitară Polul de Creştere Timişoara şi s-a concretizat în depunerea în luna decembrie 2009 a unei prime variante a PID la Ministerul Dezvoltării Regionale şi Locuinţei (Ministerul Dezvoltării Regionale şi Turismului).  Pentru realizarea acestui plan au fost derulate o serie de activităţi, care au constat în principal în:

- colectarea proiectelor de la toţi partenerii;
- identificarea proiectelor prioritare pentru fiecare partener;
- prioritizarea proiectelor şi elaborarea unui grafic de implementare a PID;
- elaborarea fişelor de proiect.

Obiectivele asociaţiei pentru anul 2010 sunt: 

1. Avizarea Planului Integrat de Dezvoltare

2. Promovarea imaginii şi a potenţialului de dezvoltare al polului de creştere Timişoara

În vederea promovării imaginii Polului de creştere Timişoara, sunt preconizate următoarele activităţi:

- Aderarea la Federaţia Zonelor Metropolitane şi Aglomerărilor Urbane din România;
- Crearea unei pagini web a Asociaţiei;
- Elaborarea de materiale promoţionale: broşuri, pliante;
- Efectuarea demersurilor pentru declararea Timişoarei, capitală culturală europeană - 2021.

În data de 10.02.2010 a avut loc prima adunare ordinară statutară a Asociaţiei de Dezvoltare Intercomunitară “Polul de Creştere Timişoara”, când s-a supus dezbaterii şi s-a aprobat cotizaţia anuală a membrilor, prin Hotărârea Adunării Generale nr. 4/10.02.2010, pe care o anexăm prezentului referat.
Având în vedere cele menţionate mai sus, propunem:
- aprobarea plăţii sumei de 26.250 lei reprezentând cotizaţia anuală a Municipiului Timişoara la Asociaţia de Dezvoltare Intercomunitară “Polul de Creştere Timişoara”.
- plata cotizaţiei prevăzute mai sus se va efectua în două tranşe anuale, respectând termenele stabilite:

- 50 % până la data de 31 martie 2010;
- 50 % până la data 01 iulie 2010.

